NETFLIX หุ้นเทพใน 10 ปี
10 ปีที่แล้ว.. ในเดือนพ.ย. 2007 ถ้ามีคนเอาเงินมาให้เรา 1 ล้านบาท แล้วบอกว่าให้เราเลือกลงทุนในหุ้น 3 ตัวนี้ คือ Google, Amazon และ NETFLIX พร้อมกับให้ปิดหน้าจอซื้อขายหุ้น แล้วมาเปิดจออีกทีตอนต้นเดือนพ.ย. 2017  คิดว่าคนส่วนใหญ่จะเลือกลงทุนหุ้นตัวไหน และเงินลงทุนในวันนี้จะเป็นเท่าไร
16 พ.ย. 2560

NETFLIX หุ้นเทพใน 10 ปี / โดย เพจลงทุนแมน
10 ปีที่แล้ว..
ในเดือนพ.ย. 2007 ถ้ามีคนเอาเงินมาให้เรา 1 ล้านบาท
แล้วบอกว่าให้เราเลือกลงทุนในหุ้น 3 ตัวนี้ คือ Google, Amazon และ NETFLIX พร้อมกับให้ปิดหน้าจอซื้อขายหุ้น แล้วมาเปิดจออีกทีตอนต้นเดือนพ.ย. 2017
คิดว่าคนส่วนใหญ่จะเลือกลงทุนหุ้นตัวไหน และเงินลงทุนในวันนี้จะเป็นเท่าไร
ในช่วงเวลาดังกล่าว
Market cap. ของ Google เพิ่มขึ้น 230% จาก 7.4 ล้านล้านบาท มาอยู่ที่ 24.3 ล้านล้านบาท หรือเพิ่มขึ้น 2.3 เท่า
Market cap. ของ Amazon เพิ่มขึ้น 1,300% จาก 1.3 ล้านล้านบาท มาอยู่ที่ 18 ล้านล้านบาท หรือเพิ่มขึ้น 13 เท่า
แต่... Market cap. ของ NETFLIX เพิ่มขึ้น 5,600% จาก 51,000 ล้านบาท มาอยู่ที่ 2.94 ล้านล้านบาท หรือเพิ่มขึ้น 56 เท่า
เกิดอะไรขึ้นกับ NETFLIX ทำไมกิจการนี้ถึงสร้างความมั่งคั่งให้ผู้ถือหุ้นได้มากมายขนาดนี้?
NETFLIX เป็นผู้บริการภาพยนตร์ซีรีส์ผ่านโปรแกรม Streaming แบบบอกรับเป็นสมาชิก ก่อตั้งเมื่อปี 1997 หรือเมื่อ 20 ปีที่แล้ว โดย Reed Hastings และ Marc Randolph
มีเรื่องเล่าแบบติดตลกว่าในช่วงก่อตั้งนั้น Reed เคยโดนปรับเงิน 40 ดอลลาร์ หลังจากที่ไม่ได้คืนแผ่น DVD ของหนังเรื่อง Apollo 13 ได้ทันเวลา ทำให้เขาเกิดไอเดีย ให้เช่าแผ่น DVD ทางไปรษณีย์ ให้กับคนที่ไม่สะดวกเดินทางไปร้านเช่า แบบเขา แนวคิดดังกล่าวจึงเป็นจุดเริ่มต้นแห่งความยิ่งใหญ่ของ NETFLIX ในช่วงเวลาต่อมา
หลังจากที่ทำธุรกิจแผ่นเช่า DVD มาจนถึงต้นปี 2007 NETFLIX เริ่มมาพัฒนาและให้บริการดู VDO ผ่าน Streaming หลังจากที่ธุรกิจการเช่าแผ่น DVD มีแนวโน้มชะลอตัว จนกระทั่งปี 2011 ธุรกิจดูหนังผ่าน Streaming จึงกลายมาเป็นธุรกิจหลักแทนการเช่า DVD ผ่านทางไปรษณีย์
เฉพาะในอเมริกา ยอดสมาชิกแบบเสียค่าบริการรายเดือนของ NETFLIX แซงหน้ายอดสมาชิกรายเดือนของ HBO ตั้งแต่ปี 2013 ทำให้ NETFLIX ก้าวไปเป็นผู้ให้บริการ VDO online ที่มีผู้ชมแบบจ่ายค่าบริการมากที่สุดอันดับ 1 ในอเมริกา
ปัจจุบัน NETFLIX มีสมาชิกมากกว่า 109 ล้านคน ในกว่า 190 ประเทศทั่วโลก เฉพาะในอเมริกามีสมาชิกกว่า 53 ล้านคน (49% ของสมาชิกทั้งหมด) และมีจำนวนการรับชม รายการต่างๆ คิดเป็นจำนวนชั่วโมงมากกว่า 125 ล้านชั่วโมงในแต่ละวัน
จุดเด่นของ NETFLIX คือ การเน้นไปที่ซีรีส์แบบ Exclusive ทั้งแบบผลิตเองและร่วมผลิต รวมถึงสามารถรองรับการใช้งานกับแทบจะทุกอุปกรณ์ในโลกใบนี้ตั้งแต่ PC smartphone Tablet เครื่องเกม และ smart TV
สำหรับประเทศไทยนั้น NETFLIX เปิดให้บริการอย่างเป็นทางการช่วงต้นปี 2016 โดยเพียง 1 วัน หลังจากเปิดตัว App ของ NETFLIX กลายเป็น 1 ใน App ยอดนิยมของผู้ใช้ smartphone จนสามารถไล่ตามผู้ให้บริการอย่าง iflix และ PrimeTime ชนิดที่เรียกว่าหายใจรดต้นคอ
ปัจจุบัน ราคาที่ NETFLIX คิดค่าบริการสำหรับคนไทยเริ่มต้นจะอยู่ที่ 280-420 บาท ขึ้นกับประเภทของ Package ที่เราเลือก
รายได้และกำไรของ NETFLIX
ปี 2015 รายได้ 230,503 ล้านบาท กำไร 4,170 ล้านบาท
ปี 2016 รายได้ 300,242 ล้านบาท กำไร 6,347 ล้านบาท
9 เดือน 2017 รายได้ 285,836 ล้านบาท กำไร 12,696 ล้านบาท
ตลาดสำคัญที่ NETFLIX ยังไม่ได้เข้าไปแบบเป็นทางการ คือ จีน ซึ่งถือเป็นอีกหนึ่งตลาดสำคัญระดับโลก ทำให้ NETFLIX ใช้วิธีขยายตลาดไปยังจีนผ่าน local partner ที่ชื่อว่า iQIYI (ของบริษัท Baidu ผู้ให้บริการ search engine อันดับหนึ่งในจีน) ซึ่งมีผู้ใช้บริการราว 500 ล้านคน เพื่อทำให้ แบรนด์ NETFLIX เป็นที่รู้จักมากขึ้นก่อน
วันหนึ่งในอนาคตถ้า NETFLIX เข้าไปให้บริการในจีนอย่างเป็นทางการได้เมื่อไร ก็น่าคิดว่าการเติบโตระลอกใหม่จะไปได้อีกไกลแค่ไหน แต่ที่แน่ๆ ตอนนี้ลงทุนแมนคิดว่า ผู้ถือหุ้นระยะยาวของ NETFLIX คงนอนดูซีรีส์เรื่องต่างๆ อย่างมีความสุข เพราะมีเงินเพิ่มขึ้น 56 เท่าจาก 10 ปีที่แล้ว..
----------------------
<ad> ใครอ่านเรื่องนี้แล้วเห็นความสำคัญของเทคโนโลยีที่กำลังเข้ามามีบทบาทมากขึ้นเรื่อยๆ หรือสนใจทาง financial engineering / startup / data science / ไปจนถึง หุ่นยนต์ และ AI สามารถเริ่มศึกษาการเขียนโปรแกรมคอมพิวเตอร์ได้ที่ 
 เพราะเราเชื่อว่าหุ่นยนต์กำลังจะครองโลก คนที่จะอยู่รอดคือคนที่เขียนโปรแกรมเป็น
----------------------
Source